**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

**2024. január 25-i ülésére**

**Javaslat Szombathely Megyei Jogú Város Önkormányzata 2023. évi költségvetéséről szóló 4/2023. (II.28.) önkormányzati rendelet III. számú módosításának megalkotására**

***I.Javaslat Szombathely Megyei Jogú Város Önkormányzata 2023. évi költségvetéséről szóló 4/2023. (II.28.) önkormányzati rendelet III. számú módosításának megalkotására***

A költségvetési rendelet III. számú módosítása tartalmazza a központi támogatásokból, a támogatásértékű működési és felhalmozási bevételekből származó többletbevételeket, a működéshez kapcsolódó többletbevételeket, polgármesteri rendelkezések alapján történt előirányzat átcsoportosításokat, az eddigi közgyűlési - bizottsági döntések végrehajtását, az intézmények által benyújtott saját hatáskörű előirányzat módosítási kérelmeket és a 2023. évi gazdálkodási év zárását követően a költségvetési források rendezését.

A 2023.évi költségvetési rendelettervezet benyújtásakor bemutatásra került a tervezetnek a 2024.évi költségvetésre gyakorolt hatása. A Közgyűlés a 47/2023. (II.23.) Kgy. sz. határozatával a 2024. évi várható költségvetési helyzettel kapcsolatos, előterjesztésben szereplő tájékoztatást megismerte, azt tudomásul vette. Eszerint Szombathely Megyei Jogú Város Önkormányzatának kényszerű ingatlan értékesítésekből befolyt bevételekkel, valamint fegyelmezett gazdálkodással kellett megteremteni a korábbi években vállalt új kötelezettségek (közösségi közlekedés, parkfenntartás) költségvetési forrását, cca. 2 Mrd Ft nagyságrendben. Mivel ezen feladatok beépültek az önkormányzat rendes működésébe, ezért azok forrását szükségszerűen meg kell teremteni a későbbi évek vonatkozásában is.

Jelen rendelettervezet alapján megállapítható, hogy az Önkormányzat 2023. évi fegyelmezett gazdálkodással, a közgyűlés által elfogadott takarékossági program végrehajtásával, a helyi adóban elért többletbevételekkel, kamatbevételekkel, további vagyonértékesítésekkel, jelen rendeletmódosításban bemutatott 2,4 Mrd Ft összegű pozitív egyenleggel megteremtette forrását a vállalt kötelezettségek 2024. évi finanszírozására úgy, hogy további 800 millió Ft összegű út felújítási programot is el tud indítani.

***II. Javaslat a Szombathelyi Egészségügyi és Kulturális Intézmények Gazdasági Ellátó Szervezete létszámelőirányzatának módosítására***

Szombathely Megyei Jogú Város Közgyűlése 2023. november 30-i ülésén a 374/2023. (XI.30.) Kgy. számú határozatával döntött 2023. december 1. 16.00 órától az alapellátáshoz kapcsolódó háziorvosi és házi gyermekorvosi ügyeleti feladatok Országos Mentőszolgálat részére történő átadásáról.

A fenti időpontig az ügyeleti feladatokat ellátó Szombathelyi Egészségügyi és Kulturális Intézmények Gazdasági Ellátó Szervezete (a továbbiakban: GESZ) jóváhagyott létszáma 86 fő, melyből 53 fő szakmai és 33 fő technikai foglalkoztatott. Az ügyeleti feladatok átadásával a GESZ szakmai létszáma 8 fővel, technikai létszáma 3 fővel csökkent, ezáltal az intézmény összes létszáma 75 főre módosul, melyből 45 fő szakmai, 30 fő technikai létszámot jelent.

Előzőek alapján szükséges a GESZ létszámelőirányzatának módosítása.

***III. Javaslat a Savaria Múzeum pályázaton történő részvételének jóváhagyására***

A Savaria Múzeum (a továbbiakban: Múzeum) 2023 szeptemberében projektpartnerként részt kívánt venni az INTERREG VI-A Ausztria-Magyarország Együttműködési Program pályázatán, amelyet a Közgyűlés a 297/2023. (IX.28.) Kgy. számú határozatával - elsődlegesen önkormányzati többletforrás biztosítása nélkül - jóváhagyott. Az egyik osztrák partner visszalépése miatt azonban ez a pályázat meghiúsult. Tekintettel arra, hogy 2024. február 9-i beadási határidővel újra kiírásra került a pályázat, így a Múzeum az 5% önrészt igénylő pályázaton továbbra is projektpartnerként részt kíván venni.

Projekt címe: Újrafelfedezett közös középkori történelem, eltemetett közös történelem (CoMe History)

Projekt azonosító: ATHU-0100043

Beadási határidő: 2024. február 9.

Időtartam: 36 hónap

Partnerek: Vezető partner: Gemeinde Kemeten, 7531 Kemeten, Bachgasse 2., AT

Projektparnerek: Gemeinde Litzelsdorf, 7532 Litzelsdorf, Marktplatz 1., AT

Gemeinde Wolfau, 7412 Wolfau, Hauptstrasse 43., AT

Savaria Múzeum, Szombathely

Kőszeg Város Önkormányzata

Vasvár Város Önkormányzata

Savaria Múzeum projektpartneri költségei:

Összköltség: 235.980 EUR (100%)

ERFA támogatás: 141.588 EUR (60%)

Nemzeti hozzájárulás: 82.593 EUR (35%)

Önrész: 11.799,- EUR (5%)

(a pályázat benyújtásával egyidejűleg igazolni szükséges)

Átfogó cél: Vas vármegye a közös történelmi múlt a közös nevező a projektpartnerek számára. Az egykori vármegyeszékhely, Vasvár káptalanja volt az egyházi és világi irányítás központja. Itt őrizték a kor hivatalos dokumentumait, okleveleit. A török hódítás következtében Vasvár elnéptelenedett, a vármegye központja, irányítása Szombathelyre került. Az egykori szombathelyi vár maradványai már csak néhány helyen láthatók. A település püspöki székhellyé válása, a barokk városközpont kiépítése szinte minden középkori lenyomatot eltüntetett.

Kőszeg város középkori múltja pedig a hegyen érhető tetten. A projekt keretében hiánypótló módon középkori emlékek sorozata kerül bemutatásra. A „sötét” jelzővel illetett kor értékei kerülnek a középpontba, s az egykor egy vallási és világi igazgatás alatt álló terület hat településen megvalósuló középkori szelet által egy színes kultúrtörténeti élménykínálat jön létre egy 50 kilométeres körön belül.

A Savaria Múzeum fő tevékenységei a projekten belül:

A Smidt Múzeum pincéjében a szombathelyi külső vár történetének bemutatása egy új, állandó kiállítás megvalósításával. A 18. századi boltíves pince egykori hangulatának látogatók számára történő bemutatása. Szombathely vára a város középkori képének meghatározója, mely lényegében a római kortól a 18. század végéig kíséri annak történetét. Szombathely vára valamikor a 12-13. század fordulóján jutott királyi adományból a győri püspök birtokába. A kis alapterületű ovális alakú várat a 15. században hadászati meggondolásból újra kellett építeni. Ekkor épült meg az új, négyszögletes, nagy területű, kerek saroktornyokkal ellátott külső vár, ahová Vas vármegye területéről a természetben fizetett tizedet gyűjtötték be (bort és gabonát). A mai Smidt Múzeum épületét 1772-ben az erődítményként már nem használt külső vár délkeleti sarkában építették fel. A várárokban kialakított pince boltozata alatt ma is látható a lebontott délkeleti saroktorony alapja és a hozzá csatlakozó déli várfal hosszú szakasza, amely az épület északi homlokzati falában ma is emelet magasan áll.

Minden esetben a Közgyűlés engedélye szükséges a költségvetési szerv által benyújtandó pályázathoz, amennyiben költségvetési pénzeszközt, illetve önkormányzati biztosítékot, többéves fenntartási kötelezettséget igényel a pályázat.

A jogalkotásról szóló 2010. évi CXXX. törvény (a továbbiakban: Jat.) 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. A költségvetési rendelet módosításának tervezete esetében is elkészítettük a hatásvizsgálatot. A tervezet társadalmi, gazdasági és költségvetési hatásait a költségvetési rendelettervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek.

A rendeletmódosítás megalkotásának szükségességét, a jogalkotás elmaradásának várható következményeit pedig az államháztartásról szóló 2011. évi CXCV. törvény (a továbbiakban: Áht.) és egyéb jogszabályi előírások szabályozzák.

A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Az előzetes hatásvizsgálat eredményének mérlegelése alapján a rendeletmódosítás megalkotása a szabályozási cél eléréséhez feltétlenül szükséges.

Kérem a Tisztelt Közgyűlést, hogy a rendelet tervezetét megtárgyalni, a rendeletet megalkotni, és a határozati javaslatokat elfogadni szíveskedjék.

**Szombathely, 2024. január 18.**

**/: Dr. Nemény András :/**

**I.**

**HATÁROZATI JAVASLAT**

**…./2024. (I. 25.) Kgy. számú határozat**

Szombathely Megyei Jogú Város Közgyűlése egyetért azzal, hogy a Szombathelyi Egészségügyi és Kulturális Intézmények Gazdasági Ellátó Szervezetének (a továbbiakban: GESZ) létszámelőirányzata 2023. december 2. napjától 86 főről 75 főre csökkenjen, így a GESZ szakmai létszáma 45 főre, technika létszáma 30 főre módosul.

**Felelős:** Dr. Nemény András polgármester

Dr. Horváth Attila alpolgármester

Dr. László Győző alpolgármester

Dr. Károlyi Ákos jegyző

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője,

Vigné Horváth Ilona, a GESZ igazgatója)

**Határidő:** azonnal

**II.**

**HATÁROZATI JAVASLAT**

**……/2024. (I. 25.) Kgy. számú határozat**

1. A Közgyűlés - elsődlegesen önkormányzati többletforrás biztosítása nélkül - támogatja a Savaria Múzeum részvételét az Újrafelfedezett közös középkori történelem, eltemetett közös történelem/CoMe History elnevezésű, ATHU-0100043 azonosítószámú, 5% azaz 11.799,- EUR önrészt igénylő pályázatán.

2. A Közgyűlés hozzájárul az Önkormányzat tulajdonában lévő, de a Múzeum vagyonkezelésében álló (szombathelyi 6004 hrsz.-ú) Smidt Múzeumban tervezett állandó kiállítás kialakításához. A projekt és azon belül a beruházás elszámolása a projekt keretében benyújtásra kerülő időszakos partnerjelentések során utófinanszírozással történik. A támogatás felhasználása kizárólag a projektben megadott tevékenységekre használható fel. Az Önkormányzat, mint tulajdonos megerősíti, hogy a beruházás a projekt fenntartási időszakának végéig a Múzeum vagyonkezelésében - használatában - marad az Európai Parlament és a Tanács (EU) 2021/1060 rendelet 65. cikke („A műveletek tartóssága”) figyelembevételével, annak megfelelően.

3. A Közgyűlés felhatalmazza a polgármestert a pályázat benyújtásához szükséges dokumentumok aláírására.

**Felelős:** Dr. Nemény András polgármester

Horváth Soma alpolgármester

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője,

Csapláros Andrea, a Savaria Múzeum igazgatója)

**Határidő:** azonnal (1-2. pont vonatkozásában)

2024. február 6. (3. pont vonatkozásában)